DEĊIŻJONI TAL-KUMMISSJONI
tat-18 ta’ Marzu 2009
li temenda d-Deċiżjoni 2008/185/KE rigward il-kondizzjonijiet tas-saħħa tal-annimali għall-kummerċ fil-majjal bejn Stati Membri jew reġjuni tagħhom li huma liberi mill-marda ta’ Aujeszky
(notifikata taħt id-dokument numru C(2009) 1687)
(Test b’relevanza għaż-ŻEE)
(2009/248/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 64/432/KEE tas-26 ta’ Ġunju 1964 dwar problemi tas-saħħa tal-annimali li jaffettwaw il-kummerċ ta’ annimali bovini u suwini ġewwa l-Komunità (1), u partikolarment l-Artikolu 10(2) tagħha,
Billi:
(1)
Id-Direttiva 64/432/KEE tipprovdi kriterja għall-approvazzjoni ta’ Stat Membru jew reġjun tiegħu bħala liberu minn ċertu mard li jittieħed, fosthom il-marda ta’ Aujeszky. Din id-Direttiva tipprovdi wkoll li garanziji addizzjonali, ġeneriċi jew speċifiċi, li jistgħu jinħtieġu f’kummerċ ġewwa l-Komunità b’relazzjoni ma’ dawk l-Istati Membri u reġjuni, għandhom ikunu stabbiliti skont il-proċedura stipulata hemm.
(2)
L-Anness I tad-Deċiżjoni tal-Kunsill 2008/185/KE tal-21 ta’ Frar 2008 dwar garanziji addizzjonali f’kummerċ intra-Komunitarju tal-majjal rigward il-marda ta’ Aujeszky u kriterji sabiex jipprovdu informazzjoni dwar din il-marda (2) jelenka Stati Membri jew reġjuni tagħhom li huma liberi mill-marda ta’ Aujeszky u fejn it-tilqim huwa pprojbit.
(3)
Id-Deċiżjoni 2008/185/KE tistabbilixxi wkoll il-garanziji addizzjonali rigward dik il-marda għall-moviment tal-ħnieżer bejn l-Istati Membri. Dawk il-garanziji addizzjonali huma marbuta mal-istatus tal-marda tal-Istat Membru jew reġjuni tiegħu kkonċernati.
(4)
L-esperjenza fl-implimentazzjoni ta’ dawk il-garanziji wriet li hu neċessarju li jiġi ċċarat li l-moviment tal-ħnieżer bejn l-Istati Membri jew reġjuni tagħhom, li huma liberi mill-marda ta’ Aujeszky u fejn t-tilqim huwa pprojbit u li huma elenkati fl-Anness I tad-Deċiżjoni 2008/185/KE, ma jeħtieġu l-ebda garanzija addizzjonali.
(5)
Għaldaqstant id-Deċiżjoni 2008/185/KE għandha tiġi emendata skont dan.
(6)
Il-miżuri pprovduti f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Id-Deċiżjoni 2008/185/KE hija emendata kif ġej:
(1)
Fl-Artikolu 1, il-frażi ta’ introduzzjoni tinbidel b’dan li ġej:
“Ħnieżer intenzjonati għat-tkabbir jew produzzjoni, mibgħuta fi Stati Membri jew reġjuni tagħhom li huma liberi mill-marda ta’ Aujeszky u li huma elenkati fl-Anness I għandhom jiġu minn Stat Membru jew reġjun tiegħu elenkat f’dak l-Anness jew għandhom ikunu konformi mal-kondizzjonijiet addizzjonali li ġejjin:”
(2)
Fl-Artikolu 2, il-frażi ta’ introduzzjoni tinbidel b’dan li ġej:
“Ħnieżer intenzjonati għall-qatla, mibgħuta fi Stati Membri jew reġjuni tagħhom li huma liberi mill-marda ta’ Aujeszky u li huma elenkati fl-Anness I għandhom jiġu minn Stat Membru jew reġjun tiegħu elenkat f’dak l-Anness jew għandhom ikunu konformi mal-kondizzjonijiet addizzjonali li ġejjin:”
Artikolu 2
Din id-Deċiżjoni hi indirizzata lill-Istati Membri.
Magħmula fi Brussell, 18 ta’ Marzu 2009.